ATENTATOR NA FRANJU FERDINANDA

Vlasti većinske srpske općine Bosanskog Grahova iz jugozapadne Bosne najavile su da će na službeni općinski grb staviti lik Gavrila Principa, atentatora na austrougarskog prestolonasljednika Franju Ferdinanda u Sarajevu 1914. godine, što je u utorak izazvalo oštre reakcije tamošnjeg HDZ-a BiH, koji se protivi toj inicijativi.

Načelnik općine Bosansko Grahovo Duško Radun iz Srpske napredne stranke (SNS) objavio je da će se na grb općine staviti lik Gavrila Principa. Njegova stranka zajedno sa SDS-om ima većinu u vijeću. HDZ BiH, koji ima dvojicu vijećnika, ocijenio je kako se radi o jednostranom potezu koji bi mogao dodatno pogoršati odnose između triju naroda.

"Pozivamo načelnika i stranke zastupljene u Općinskom vijeću na dijalog, kako donošenjem ishitrene i jednostrane odluke ne bi došlo do remećenja međususjedskih i međunacionalnih odnosa, što ne bi donijelo ništa dobroga u ionako zategnutim odnosima među konstitutivnim narodima u BiH", navodi se u priopćenju općinskog HDZ-a BiH u općini Bosansko Grahovo.

Pri tome su istaknuli kako bi grb općine trebao sadržavati zemljopisne, prirodne i povijesne odredenice koje bi bile prihvatljive svim građanima.

Iz ove stranačke organizacije su osudili i nedavno održavanje komemoracije povodom stogodišnjice smrti Gavrila Principa ističući kako je taj skup iskorišten za širenje međunacionalne mržnje i netrpeljivosti.

Gavrilo Princip, podrijetlom Srbin iz Bosne, rođen u mjestu Obljaj kod Bosanskog Grahova, bio je kao pripadnik terorističke organizacije 'Mlada Bosna', vođen idejom izdvajanja južnih Slavena iz tadašnje Austrougarske monarhije,atentator na austrougarskog prestolonasljednika Franju Ferdinanda i njegovu suprugu Sofiju, kojega je izveo hicima iz pištolja u središtu Sarajeva 1914. godine što je bio formalni povod za izbijanje 1. svjetskog rata.

Nakon uhićenja umro je u austrijskom zatvoru 1918. godine.